**DÔVODOVÁ SPRÁVA**

**A. Všeobecná časť**

Návrh zákona, ktorým sa mení a dopĺňa zákon č. 36/2005 Z. z. o rodine v znení neskorších predpisov predkladajú poslanci Národnej rady Slovenskej republiky Lucia Nicholsonová a Martin Poliačik.

Predmetný návrh predkladajú s cieľom podporiť možnosti pre rodičov, ktorí majú záujem a podmienky pre výchovu detí v striedavej osobnej starostlivosti, aby svoje deti mohli vychovávať v striedavej osobnej starostlivosti. Sme presvedčení, že striedavá osobná starostlivosť, ak sú na to schopní rodičia a je to v najlepšom záujme dieťaťa je najlepší spôsob starostlivosti rodičov o deti, ak už spolu nežijú v domácnosti za predpokladu, že sa na tom dohodnú a dohodnú si pravidlá takejto starostlivosti. Zároveň chceme podporiť súdy, aby viac zvažovali vo svojej každodennej rozhodovacej praxi tento spôsob výchovy detí po rozvode alebo rozchode rodičov dieťaťa. Rovnako povzbudiť rodičov, aby sami viac zvažovali možnosť takejto starostlivosti o dieťa a podporiť ich v dohode o pravidlách fungovania takejto starostlivosti aj za pomoci mediácie. Dôvodom je tiež skutočnosť, že striedavá osobná starostlivosť po rozvode manželstva alebo rozchode rodičov najlepšie reflektuje zachovanie rovnocenného vzťahu k obom biologickým rodičom, čo v prípade fungujúcej dohody rodičov o striedavej osobnej starostlivosti je v najlepšom záujme dieťaťa.

Podľa predkladaného návrhu zákona bude súd najskôr zvažovať úpravu práv a povinností rodičov k deťom po rozvode manželstva alebo po rozchode rodičov dieťaťa vo forme striedavej osobnej starostlivosti. Za predpokladu, že budú objektívne podmienky splnené a obaja rodičia budú súhlasiť, súd zverí dieťa do striedavej starostlivosti rodičov. Toto navrhujeme z dôvodu, že sa stávajú v praxi prípady, že súdy nie vždy rešpektujú dohodu rodičov o striedavej osobnej starostlivosti. V prípade, že aspoň jeden z rodičov prejaví záujem o to, aby dieťa bolo zverené do striedavej osobnej starostlivosti, môže súd odkázať rodičov, aby sa pokúsili o dohodu formou mediácie. Mediácia je so svojimi jedinečnými vlastnosťami (neformálnosť, súkromnosť rozhovoru a riešenie osobných konfliktov nie len právnych problémov) ako stvorená pre formovanie fungujúcej dohody o striedavej osobnej starostlivosti medzi rodičmi. Návrh zákona však nenúti ani súd ani rodičov dieťaťa sa dohodnúť na striedavej osobnej starostlivosti, ale vytvára lepšie podmienky pre prirodzené formovanie dohody o porozvodovej alebo porozchodovej starostlivosti, navyše s podporou pre striedavú osobnú starostlivosť rodičov o deti.

Predložený návrh zákona nemá negatívny vplyv na štátny rozpočet, nemá vplyv na rozpočty obcí a vyšších územných celkov a nemá negatívny vplyv na životné prostredie, nemá vplyv na zamestnanosť, nemá vplyv podnikateľské prostredie a informatizáciu spoločnosti. Predložený návrh zákona má pozitívne sociálne vplyvy.

Predložený návrh zákona je v súlade s Ústavou Slovenskej republiky, ústavnými zákonmi a s medzinárodnými zmluvami, ktorými je Slovenská republika viazaná.

**B. Osobitná časť**

**K Čl. I**

Bod 1

Vypúšťa sa ustanovenie upravujúce v súčasnosti striedavú osobnú starostlivosť, pretože je nesystematicky zaradené v odseku ešte pred spôsoby, akým je možné upraviť práva a povinnosti k deťom.

Bod 2

Navrhuje sa upraviť, aby súd v prvom rade skúmal, či sú splnené podmienky pre striedavú osobnú starostlivosť o dieťa a či rodičia o takúto formu úpravy práv a povinností majú záujem. Ak sa rodičia dohodnú na striedavej osobnej starostlivosti a objektívne skutočnosti tomu nebránia, súd má zveriť dieťa do striedavej osobnej starostlivosti a uprednostniť tak dohodu rodičov o tom, ako budú po rozvode či rozchode vychovávať svoje dieťa. V prípade, že jeden z rodičov prejaví záujem o to, aby súd zveril dieťa do striedavej osobnej starostlivosti, súd môže odkázať rodičov, aby sa pokúsili dohodnúť prostredníctvom mediátora. Súd to môže zvážiť vzhľadom na konkrétne okolnosti prípadu. Pričom rodičia sa môžu zúčastniť informatívneho stretnutia u mediátora a nakoniec neuzavrieť dohodu o striedavej osobnej starostlivosti, ale môžu aj iným spôsobom prostredníctvom mediátora dohodnúť porozvodovú alebo porozchodovú starostlivosť o dieťa. Vytvára sa tam väčší priestor pre dohodu rodičov na starostlivosti o dieťa, kde je väčší predpoklad jej dobrovoľného plnenia a zmenšenia konfliktov vyplývajúcich zo starostlivosti o dieťa. Ak ani jeden z rodičov neprejaví záujem o zverenie dieťaťa do striedavej osobnej starostlivosti, potom súd pokračuje v skúmaní najlepších záujmov dieťaťa, možností rodičov a upraví práva a povinnosti k maloletým deťom v súlade s inými ustanoveniami zákona o rodine.

**K Čl. II**

Navrhuje sa účinnosť zákona od 1. januára 2014 vzhľadom na dĺžku legislatívneho procesu.